बेकाबू हुआ कोरोना? हर मिनट 62 से ज्यादा मामले, हर घंटे 44 से ज्यादा मौतें
हालांकि कोरोना से ठीक होने वालों का आंकड़ा भी तेजी से बढ़ रहा है लेकिन संक्रमण की रफ्तार उससे कहीं ज्यादा है। ठीक होने वालों की बात करें तो पिछले 24 घंटों के दौरान देशभर में 73642 लोग ठीक हुए हैं। यानि हर मिनट 51.14 लोग ठीक हो रहे हैं।
नई दिल्ली। कोरोना वायरस का संक्रमण देश में इस तरह फैलता जा रहा है उससे तो यही लग रहा है कि यह बेकाबू हो चुका है। हालात ये हो गए हैं कि अब देशभर में हर एक मिनट के अंदर कोरोना वायरस के 62 से ज्यादा मामले सामने आ रहे हैं और घर घंटे 44 से ज्यादा लोगों को कोरोना की वजह से जान गंवानी पड़ रही है। केंद्रीय स्वास्थ्य मंत्रालय के आंकड़ों को देखें तो पिछले 24 घंटों यानि शनिवार सुबह 8 बजे से लेकर रविवार सुबह 8 बजे के दौरान देशभर में कोरोना वायरस के रिकॉर्ड 90629 नए मामले सामने आए हैं, इन्हें मिनट के लिहाज से देखें तो हर मिनट 62.93 मामले बैठ रहे हैं। देश में कोरोना के कुल मामलों का आंकड़ा अब बढ़कर 4113808 हो गया है।कोरोना की वजह से मौतों के आंकड़ों पर नजर डालें तो वह और भी ज्यादा डरा रहा है, स्वास्थ्य मंत्रालय के मुताबिक पिछले 24 घंटों के दौरान देशभर में कोरोना की वजह से 1065 लोगों की जान गई है, यानि हर घंटे 44.37 लोगों को इस वायरस की वजह से अपनी जान गंवानी पड़ रही है। अबतक देश में कोरोना की वजह से कुल 70626 लोगों की मौत हो चुकी है।हालांकि कोरोना से ठीक होने वालों का आंकड़ा भी तेजी से बढ़ रहा है लेकिन संक्रमण की रफ्तार उससे कहीं ज्यादा है। ठीक होने वालों की बात करें तो पिछले 24 घंटों के दौरान देशभर में 73642 लोग ठीक हुए हैं। यानि हर मिनट 51.14 लोग ठीक हो रहे हैं। अबतक देशभर में कोरोना से संक्रमित होने के बाद 31.80 लाख से ज्यादा लोग पूरी तरह ठीक हो चुके हैं। देश में कोरोना वायरस का रिकवरी रेट 77.32 प्रतिशत है।  कोरोना मरीजों की पहचान के लिए देशभर में टेस्टिंग लगातार बढ़ाई जा रही है, शनिवार को देशभर में 10.92 लाख से ज्यादा कोरोना टेस्ट हुए हैं और कुल कोरोना वायरस टेस्टिंग का आंकड़ा अब बढ़कर 4.88 करोड़ को पार कर चुका है। टेस्टिंग के लिहाज से देखें अबतक देश में हुई कुल कोरोना टेस्टिंग में 8.23 प्रतिशत लोग कोरोना पॉजिटिव मिले हैं।   वैश्विक स्तर पर कोरोना वायरस के मामलों की बात करें तो दुनियाभर में कुल मामलों का आंकड़ा बढ़कर 2.70 करोड़ के पार पहुंच गया है, अबतक दुनियाभर में कोरोना वायरस की वजह से 8.83 लाख से ज्यादा लोगों की मौत हो चुकी है। हालांकि पूरी दुनिया में 1.91 करोड़ से ज्यादा लोग कोरोना वायरस से ठीक भी हो चुके हैं। दुनियाभर में कोरोना वायरस के सबसे अधिक मामले अमेरिका में हैं जहां पर 64.31 लाख से ज्यादा केस सामने आ चुके हैं और 1.92 लाख से ज्यादा लोगों की जान जा चुकी है, इसके बाद ब्राजील में 41.23 लाख से ज्यादा केस सामने आए हैं और 1.26 लाख से ज्यादा की जान गई है। रूस में भी 10.20 लाख से ज्यादा केस सामने आ चुके हैं और 17 हजार से ज्यादा लोगों की जान गई है।